
Consiliul Director al UZPR = un sanhedrin contemporan 


Via Certitudinea nr.162: 


Aşa cum am mai spus şi scris, după moartea, în cotombrie 2021 a lui Doru Dinu Glăvan, preşedintele 
Uniunii Ziariştilor Profesionişti din România, la nivel de conducere interimară s-au produs mai multe 
derapaje (foarte grave, mi s-au părut mie), la care m-am opus, însă fără prea mult succes. Poate ar fi trebuit 
să le denunţ în spaţiul public, dar n-am făcut-o, pentru că mi-a fost teamă să nu arunc copilul din albie odată 
cu lăturile. Care, între timp au ieşit la iveală cu ocazia Adunării generale în care a fost votat un catastrofal 
nou statut al UZPR. În acest context, Dan Constantin, şeful Comisiei de atestare profesională, a semnalat 
Consiliului Director al UZPR, faptul că „un membru al consiliului director (n.r. adică subsemnatul) este 
semnatarul acestui comunicat: «Grupul pentru România către Vladimir Putin”. A urmat judecarea mea la 
JODA (Juriul de Onoare, Disciplină și Arbitraj) pentru delict de opinie şi suspendarea din funcţia de 
vicepreşedinte de către Consiliul Director. Între timp am primit somaţie să părăsesc biroul de la sediul 


UZPR. 


Mi se pare foarte clar că toată vânzoleala asta de la vârful conducerii UZPR este un dâjă vu petrecut în 2017. 
Numai că, de data asta, ţinta sunt eu. Pretextele sunt conjuncturale, dar adevăratele motive sunt, pe fond, 
aceleaşi: angajarea în lupta pentru libertatea cuvântului (Art. 3 şi Art. 7 pct. d din statut) şi cultivarea 


valorilor identitare ceea ce, din punctul de vedere al „sistemului”, nu e „kosher”. 


De aceea fac următoarea precizare, pentru cei care mă suspectează că doresc puterea, respectiv funcţia de 
preşedinte al Uniunii Ziariştilor Profesionişti din România: numele Miron Manega nu are nevoie de suportul 
unei funcţii pentru a fi reprezentativ (conduc deja o „instituţie” care se numeşte CERTITUDINEA, a cărei 


reprezentativitate în spaţiul public nu poate fi contestată). 


Funcţia de preşedinte al UZPR nu reprezintă pentru mine o miză personală, ci o datorie morală: aceea de a 
conserva măcar — dacă a continua nu se poate — tot ce a realizat Doru Dinu Glăvan pentru UZPR. Sunt 
convins că acest lucru se ştie iar continuarea politicii sale e un factor de risc şi de stres pentru cei care au alte 
planuri. Actualul preşedinte interimar a fost ales de Consiliul Director în condiţiile în care se hotărâse 
Adunarea Generală pentru alegeri în luna martie 2022, iar celălalt vicepreşedinte (respectiv eu) nu 


îndeplinea condiţia formală de înregistrare la Tribunal a modificării actului constitutiv. 


Imaginea şi autoritatea publică pe care D.D. Glăvan le-a conferit Uniunii, au fost fără precedent şi, probabil, 
fără şanse de revenire. Încercarea trebuie însă făcută, măcar din responsabilitatea faţă de memoria sa. Dacă 
această responsabilitate, coroborată cu misiunea pe care el a trasat-o Uniunii, nu prezintă interes pentru 
UZPR, atunci preşedinte poate fi oricine. Absolut oricine. Iar UZPR va redeveni un club al pensionarilor, 
fără personalitate, fără autoritate, fără identitate, a cărui menire se va restrânge la a colecta cotizaţiile de la 


membri. 
Reamintesc câteva aspecte din Declaraţia de principii a UZPR (publicată integral în numărul trecut): 


„Uniunea Ziariştilor Profesioniști din România este parte activă a societăţii civile şi, în acest sens, își asumă, 
ca misiune socială, prin membrii săi, rolul de avertizor public asupra derapajelor politice, morale, economice 
şi juridice ale factorilor decidenţi, ca şi acela de promotor al ideilor mari şi constructive venite din mediul 


social, care pot conduce la progresul de orice fel al României ”. 


„Ceea ce defineşte primordial şi fundamental Uniunea Ziariştilor Profesionişti din România, ca parte a 
societăţii civile româneşti, este PATRIOTISMUL. Ca un corolar al acestei caracteristici de bază, Uniunea 
Ziariştilor Profesionişti din România se defineşte prin ataşamentul faţă de sistemul de valori identitare care 
au făcut posibilă persistenţa şi supraviețuirea poporului român într-o istorie ostilă, promovarea în spaţiul 
public a acestor valori, ca părţi componente şi organice ale valorilor europene şi universale. În viziunea 


UZPR, valorile naţionale şi cele europene nu sunt opozabile, ci complementare”. 


„Întrucât jurnalistul este formator de opinie, cu toate responsabilităţile ce decurg din această caracteristică — 
şi ca o contrapondere la mercenariatul cronic care subminează onoarea şi misiunea presei în societate — 
Uniunea Ziariştilor Profesioniști din România luptă pentru resuscitarea CLAUZEI DE CONŞTIINŢĂ a 


practicii profesionale şi recuperarea demnităţii de jurnalist. De aceea, UZPR şi-a ales ca simbol/ model 


tutelar al breslei pe jurnalistul MIHAI EMINESCU, care a fost nu numai „omul deplin al culturii române” 


(Constantin Noica), ci şi modelul deontologic tutelar, conştiinţa supremă a meseriei de jurnalist”. 


Mai regăsiţi ceva din toate acestea, în actuala activitate a UZPR? Unde-i Eminescu de pe interfaţa site-ului, 
unde sunt celelalte elemente emblematice care au consacrat personalitatea acestei Uniuni? Unde-s Seratele 


Eminescu Jurnalistul, unde-s Premiile Eminescu Ziaristul, unde-i UZP TV, unde-i „Imnul Jurnalistului”?... 


Toate aceste denunţuri repetate (pe care le voi continua) nu sunt atacuri la Uniunea Ziariştilor Profesioniști 
din România, ci acţiuni de igienizare (din când în când e nevoie de dezinsecţie), pentr că nu pot şi nu vreau 
să cred că UZPR a murit o dată cu Doru Dinu Glăvan. Chiar dacă acum e captivă, Uniunea încă există. Şi, 
dacă există, va reacţiona. Pusă faţă-n faţă cu judecata opiniei publice, va trebui să-şi afirme punctul de 
vedere. Altfel, nu rămâne decât să-i cântăm prohodul... Am tăcut destul. De aceea, întrucât, deacum, totul va 
fi la vedere (şi ca o ilustrare a celor de mai sus), reiau, spre dreapta apreciere a cititorilor, un text pe care l- 
am publicat pe site-ul revistei în data de 3 mai, de Ziua Internaţională a Libertăţii Presei (vezi caseta din 


stânga). 


Nu am, aşadar, niciun motiv să mă apăr de vreo acuzaţie. Dimpotrivă, ACUZ! Dincolo de abuzurile, 
derapajele şi ilegalităţile cu caracter infracţional, semnalate de mai mulţi membri ai UZPR şi consemnate 
parţial de CERTITUDINEA, vă acuz pe voi, cei care, în mod nelegitim şi abuziv, aţi deturnat Uniunea de la 


menirea ei: 


VĂ ACUZ de instaurarea unui regim discreţionar prin care încercaţi epurarea Uniunii de toţi cei care i-au 
fost loiali lui Doru Dinu Glăvan (urmează să fie eliminat, după subsemnatul, Ovidiu Zanfir, secretarul 


administrativ al Uniunii). 


VĂ ACUZ de toată dezbinarea pe care aţi încurajat-o şi aţi generat-o în UZPR, din incompetenţă, prostie sau 


în mod voit. 


VĂ ACUZ de dispreţ manifest faţă de autoritatea Consiliului Director și transformarea şedinţelor în 


şezătoare sau clacă, încălcând nu numai demnitatea membrilor, ci şi prevederile statutare. 


VĂ ACUZ de subminarea autorităţii publice a Uniunii Ziariştilor Profesioniști din România, prin aservirea 


acesteia altor entităţi, străine sau ostile declaraţiei de principii sau normelor statutare. 


VĂ ACUZ că aţi votat, printr-o procedură îndoielnică, un nou statut al UZPR, dezastruos şi nociv prin 


consecinţele lui juridice, imediate sau de perspectivă. 


VĂ ACUZ că, în judecarea mea, aţi ignorant şi sfidat articolul 19 din Carta Universală a Drepturilor Omului. 


VĂ ACUZ că aţi ignorant și sfidat articolul 30 din Constituţia României. 


VĂ ACUZ că aţi ignorant şi sfidat Articolul 3, Articolul 7 (d), Articolul 8 (a) şi Articolul 32 (q) din Statutul 
UZPR. 


VĂ ACUZ că aţi sfidat și batjocorit propria demnitate de jurnalişti şi, mai presus de toate, DREPTUL LA 
LIBERĂ EXPRIMARE, fără de care profesia noastră nu există! 


Miron Manega 


